[image: image1.png]ROMANIA




Parlamentul  României

Camera  Deputaţilor

Comisia pentru industrii si servicii










Bucureşti, 17.02.2010





                                                 Nr.23/431/2009
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative privind întărirea disciplinei contractuale între comercianţi şi furnizori, transmisă cu adresa nr.P.l.x 717 din 21 decembrie 2009.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile Constituţiei României, republicată, Camera decizională pentru această propunerea legislativă este Camera Deputaţilor.
PREŞEDINTE,

Iulian Iancu

Parlamentul  României

Bucureşti, 17.02.2010





                                                 Nr.23/431/2009
R A P O R T

asupra propunerii legislative privind întărirea disciplinei contractuale între comercianţi şi furnizori



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă privind întărirea disciplinei contractuale între comercianţi şi furnizori,transmisă cu adresa nr.P.l.x. 717 din 21 decembrie 2009, înregistrată la comisie sub nr.23/431 din 21 decembrie 2009.



Consiliul Legislativ, cu avizul nr.1094 din 28 septembrie 2009, a avizat negativ această propunere legislativă.



Guvernul, prin punctul său de vedere nr.2718 din 27 octombrie 2009, nu susţine adoptarea prezentei propuneri legislative. 



Senatul, în calitate de primă Cameră sesizată, a respins propunerea legislativă în şedinţa din 16 decembrie 2009.



Comisia juridică, de disciplină şi imunităţi, cu avizul nr.P.l.x.717 din 02.02.2010, a avizat negativ propunerea legislativă.


Propunerea legislativă are ca obiect de reglementare întărirea disciplinei contractuale între comercianţi şi furnizori, intervenţiile legislative vizând optimizarea şi clarificarea relaţiilor comerciale dintre comercianţi şi furnizorii de produse, reglementând următoarele:



- stabilirea de comun acord de către comercianţi şi furnizori, în cadrul contractelor încheiate, a termenelor de plată a facturilor fiscale rezultate ca urmare a relaţiilor comerciale derulate;



- posibilitatea reducerii termenului maxim de plată fixat la art.3 alin.(2) prin acordul comun al comercianţilor şi furnizorilor.



Membrii Comisiei pentru industrii şi servicii au examinat propunerea legislativă în şedinţa din 16 februarie 2010 şi au hotărât, în unanimitate, să propună plenului Camerei Deputaţilor respingerea propunerii legislative, din mai multe considerente, şi anume:

- prin adoptarea propunerii legislative s-ar crea paralelisme legislative, existând în prezent în legislaţia românească suficiente reglementări privind combaterea întârzierii executării obligaţiilor de plată rezultate din contractele comerciale, reglementări care corespund şi normelor comunitare. Mecanismele instituite la nivel comunitar prin Directiva 2000/35/EEC privind combaterea întârzierii plăţii în tranzacţiile comerciale au fost transpuse în legislaţia românească prin Ordonanţa de urgenţă a Guvernului nr.119/2007 privind măsurile pentru combaterea întârzierii executării obligaţiilor de plată rezultate din contracte comerciale;

- instituirea unor sancţiuni contravenţionale pentru nerespectarea termenelor de plată stabilite în contractele încheiate între comercianţi şi furnizori este contrar principiilor dreptului ca pentru aceeaşi faptă să fie instituite două sancţiuni, respectiv o sancţiune contractuală constând în daune moratorii şi o sancţiuni contravenţională, administrativă constând în plata unei amenzi;

- prin această propunere legislativă se instituie norme paralele şi/sau derogatorii de la regimul de drept comun al obligaţiilor rezultând din contracte (art.942 şi urm. din Codul civil şi art.43 – 44 din Codul comercial).



La lucrările comisiei au fost prezenţi 27 de deputaţi din totalul de 27 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75. alin.(1) din Constituţia României, republicată, şi ale art.92. alin.(9) pct.1 din regulamentul Camerei Deputaţilor, republicat, Camera decizională pentru această propunere legislativă este Camera Deputaţilor.

                        PREŞEDINTE,                                         SECRETAR,
                          Iulian Iancu                                            Mircea Marin
Consilieri parlamentari,
Viorela Gondoş
Isabela Robe

